གཞན་ཡང་མཚན་གྱི་འབྲི་ཚུལ་ལ།འཇམ་སྒེག་པག་ཤི།འཇམ་གག་པཀྵི།འཇམ་གེག།འཇམ་གག་པཀྵི།འཇམ་དགག་པཀྴི།བཙུན་པ་འཇམ་སྒེག་གམ་འཇམ་ཉེག་སོགས་ཀྱང་འབྱུང་མོད།འདི་དག་ལས་འཇམ་གག་སོགས་ཁ་ཤས་ནི་ཡིག་ནོར་ཡིན་པ་འདྲ་ཞིང་།མང་ཐོས་ཀླུ་སྒྲུབ་རྒྱ་མཚོའི་བསྟན་རྩིས་སུ།ཀུན་མཁྱེན་དོལ་བུ་ཤེས་རབ་རྒྱལ་མཚན་གྱི་སློབ་མ་གཙོ་བོའི་གྲས་སུ་འཇམ་སྔོན་འཇམ་སྒེག།སྣར་ཐང་པ་མཆིམས་བློ་བཟང་གྲགས་པ་ཞེས་འཇམ་སྔོན་ནམ་འཇམ་སྒེག་ཞེས་པ་ཞིག་འབྱུང་བ་ནི་མཁས་པ་འཇམ་པའི་དབྱངས་མིན་པར་ངེས་ཏེ།ས་སྐྱའི་གདུང་རབས་ངོ་མཚར་བང་མཛོད་ལས།སློབ་དཔོན་གྲགས་པ་གཞོན་ནུ་བྱ་བ་འཇམ་དབྱངས་སྔོན་པོར་གྲགས་པ།ཞེས་འཇམ་སྔོན་དུ་གྲགས་པའི་མཚན་དངོས་ལ་གྲགས་པ་གཞོན་ནུ་ཞེས་པས་ཤེས་ལ།ལོ་དུས་ཀྱི་ཆ་ནས་ཀྱང་ཀུན་མཁྱེན་དོལ་བུ་པ་དགུང་ལོ་བཅུ་གསུམ་མམ་བཅུ་དྲུག་གི་སྐབས་སྐྱི་སྟོན་འཇམ་དབྱངས་གྲགས་པ་ལས་རྡོ་རྗེ་ཕྲེང་བ་སོགས་གསན་འདུག་པ་དང་།ཕྱི་ལོ་༡༣༠༥འམ་༡༣༠༨བར་ནས་ཡིན་པ་དང་།སྐྱི་སྟོན་འཇམ་དབྱངས་གྲགས་པ་ནི་སྐྱི་སྟོན་ཤཱཀྱ་འབུམ་གྱི་ཚ་བོ་དང་།བཅོམ་ལྡན་པའི་རྣམ་ཐར་དུ།གཅོད་ཀྱི་གདམས་པ་ནམ་མཁའ་གོ་འབྱེད་ཅེས་བྱ་བ་ལབ་ཀྱི་སྒྲོན་མའི་ཟབ་མོའི་གནད་བཅོམ་ལྡན་རལ་གྲིས་བཀོད།སྐྱི་སྟོན་གྲགས་པ་རྒྱལ་མཚན་སྐྱི་སྟོན་འཇམ་དབང་གྲགས་པའམ་སྐྱི་སྟོན་འཇམ་དབྱངས་གྲགས་རྒྱལ་ལམ་གྲགས་པ་རྒྱལ་མཚན་ནི་འདིའི་མཚན་གྱི་རྣམ་གྲངས་ཡིན།ལ་གནང་།ཞེས་འབྱུང་བ་ལྟར།འདི་དང་སྐྱི་སྟོན་ཤཱཀྱ་འབུམ་དང་མཁས་པ་འཇམ་པའི་དབྱངས་གསུམ་ག་བཅོམ་ལྡན་པའི་སློབ་མ་ཡིན་ཞིང་།མཁས་པ་འཇམ་པའི་དབྱངས་ཀྱིས་ཀུན་མཁྱེན་ལ་ཆོས་འབྲེལ་གསན་ཡོད་ཚེ་དེ་རྗེས་ནས་ཡིན་དགོས་པས་ལོ་དུས་དང་གནས་བབས་ཀྱི་ཆ་ནས་ཀྱང་མི་འགྲིག་གོ།